Document ID: 32007D0397

KOMMISSIONENS AFGØRELSE
af 8. juni 2007
om nedsættelse af en gruppe af eksperter i demografiske spørgsmål
(2007/397/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, særlig artikel 140, og
ud fra følgende betragtninger:
(1)
I artikel 140 i traktaten om oprettelse af Det Europæiske Fællesskab fastsættes det, at Kommissionen fremmer samarbejdet mellem medlemsstaterne og letter samordningen af deres indsats på samtlige områder inden for social- og arbejdsmarkedspolitikken.
(2)
I overensstemmelse med Kommissionens meddelelse af 12. oktober 2006»Den demografiske udvikling i Europa - En udfordring, men også en chance« har Kommissionen besluttet at lade sig bistå af en gruppe regeringseksperter.
(3)
Gruppen skal bidrage til udvikling af politikker for tilpasning til de demografiske ændringer.
(4)
Det sikres, at der er komplementaritet mellem foranstaltningerne, og at der ikke er overlapninger mellem gruppens arbejde og det arbejde, som andre europæiske grupper og udvalg, herunder Beskæftigelsesudvalget, Udvalget for Social Beskyttelse, Udvalget for Økonomisk Politik, Det Økonomiske og Finansielle Udvalg, Det Rådgivende Udvalg for Ligestilling mellem Kvinder og Mænd og ekspertgruppen om integrering af ligestillingsaspektet, udfører vedrørende demografiske spørgsmål. Kommissionen orienterer disse udvalg om arbejdet i gruppen af eksperter i demografiske spørgsmål.
(5)
Gruppen skal sammensættes af repræsentanter for medlemsstaternes regeringer og uafhængige eksperter.
(6)
Der bør derfor nedsættes en gruppe af eksperter i demografiske spørgsmål, og gruppens mandat og strukturer bør fastsættes -
TRUFFET FØLGENDE AFGØRELSE:
Artikel 1
Der nedsættes under Kommissionen for en periode på fem år (som kan forlænges) en »gruppe af eksperter i demografiske spørgsmål« (i det følgende benævnt »gruppen«).
Artikel 2
Gruppens opgaver
Gruppen har til opgave at rådgive Kommissionen om den demografiske ændringsproces og gennemførelsen af de politiske retningslinjer, der er fastlagt i Kommissionens meddelelse af 12. oktober 2006 om den demografiske udvikling i Europa (KOM(2006) 571).
Gruppen skal mere konkret:
-
bistå Kommissionen med at drage konklusioner af forskningsresultater, identificere data, der er relevante for rapporterne om demografiske spørgsmål og tilskynde til udveksling af god praksis, som vil kunne finde sted gennem det demografiske forum, som vil tage hensyn til resultaterne af de mange aktioner og de forskningsaktiviteter, de europæiske institutioner gennemfører om disse spørgsmål
-
gøre det muligt for medlemsstaterne at tilkendegive deres opfattelse af, hvad der er det rigtige globale svar på den demografiske udfordring og på de specifikke initiativer, der følger af meddelelsen af 12. oktober 2006 om den demografiske udvikling i Europa og opfølgningen heraf, især på de områder, der endnu ikke er fuldt ud dækket af de eksisterende udvalg og rådgivende grupper
-
bistå Kommissionen ved udarbejdelsen af fremtidige rapporter om demografiske spørgsmål og i forbindelse med vurderingen af, i hvilket omfang EU er forberedt på de demografiske ændringer (denne vurdering skal indgå i årsrapporten om de fremskridt, der gøres med gennemførelsen af Lissabon-strategien)
-
være behjælpelig med udveksling af erfaringer og god praksis i familiepolitikken og støtte bestræbelserne på at forbedre livskvaliteten for de personer, der påtager sig ansvar for familien
-
indsamle mundtlige og skriftlige bidrag fra arbejdsmarkedets parter og civilsamfundets organisationer.
Gruppens formand kan opfordre Kommissionen til at høre gruppen om bestemte spørgsmål.
Artikel 3
Gruppens sammensætning - Udnævnelse
1. Gruppen omfatter regeringseksperter og uafhængige eksperter.
Hver medlemsstat udpeger en regeringsekspert, der skal repræsentere den.
Kommissionen udnævner ved personlig udnævnelse eksperter blandt specialister med kompetence på de i artikel 2 nævnte områder, som skal rådgive Kommissionen uafhængigt af instruktioner udefra.
2. For gruppens virke gælder følgende bestemmelser:
-
Medlemmerne varetager deres opgaver, indtil de erstattes, eller deres mandatperiode udløber.
-
Medlemmer, der ikke længere er i stand til at bidrage effektivt til gruppens arbejde, der indgiver en afskedsbegæring eller ikke overholder de i stk. 1 og 2 i denne artikel eller i artikel 287 i traktaten om oprettelse af Det Europæiske Fællesskab angivne betingelser, kan erstattes i den resterende del af deres mandatperiode.
-
Navne på medlemmer, der udnævnes ved personlig udnævnelse, offentliggøres på internetadressen for Generaldirektoratet for Beskæftigelse, Sociale Anliggender, Arbejdsmarkedsforhold og Ligestilling og i Den Europæiske Unions Tidende, C-udgaven. Indsamling, forvaltning og offentliggørelse af medlemmernes navne sker i overensstemmelse med bestemmelserne i Europa-Parlamentets og Rådets forordning (EF) nr. 45/2001 (1) om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger.
Artikel 4
Gruppens virkemåde
1. Kommissionen udnævner gruppens formand.
2. Kommissionens repræsentant kan indbyde eksperter eller observatører med særlig kompetence på et område, der er sat på dagsordenen, til at deltage i gruppens eller en undergruppes arbejde, når dette er hensigtsmæssigt og/eller nødvendigt.
3. Oplysninger, deltagerne får kendskab til under deltagelse i gruppens arbejde, må ikke videregives, når Kommissionen præciserer, at der er tale om fortrolige oplysninger.
4. Gruppens møder afholdes på et af Kommissionens tjenestesteder på de betingelser og tidspunkter, som Kommissionen fastsætter. Der kan afholdes møder andre steder, f.eks. på forslag af en medlemsstat, der ønsker at være vært for gruppen i forbindelse med en begivenhed af særlig interesse for gruppen. Sekretariatsfunktionen varetages af Kommissionens tjenestegrene. Andre berørte tjenestemænd i Kommissionen kan deltage i disse møder.
5. Gruppen vedtager sin forretningsorden på grundlag af den model, Kommissionen har vedtaget.
6. Kommisionens tjenestegrene kan til enhver tid offentliggøre gruppens resumé, konklusion eller del af en konklusion eller arbejdsdokument på det pågældende dokuments originalsprog på internettet.
Artikel 5
Mødeudgifter
Rejse- og opholdsudgifter, der afholdes af gruppens medlemmer, eksperter og observatører i forbindelse med gruppens aktiviteter, godtgøres af Kommissionen i overensstemmelse med dens gældende bestemmelser. Regeringseksperterne modtager intet vederlag for udøvelsen af deres hverv.
Mødeudgifter godtgøres inden for rammerne af de til rådighed stående midler, der bevilges til de pågældende tjenestegrene under den årlige tildeling af bevillinger.
Artikel 6
Ikrafttræden
Denne afgørelse træder i kraft på dagen for dens offentliggørelse i Den Europæiske Unions Tidende.
Udfærdiget i Bruxelles, 8. juni 2007.

Labels: 0
1
9